Pasgebore baba in asblik gevindArgieffoto Foto: HeikeIr, Pixabay ŉ Pasgebore babameisietjie is Sondagoggend in ŉ asblik buite ŉ winkelsentrum in Kelvin, Woodmead, gevind. Werner Vermaak, woordvoerder van ER24, het gesê paramedici het net ná 10:00 op die toneel opgedaag. “Sy was nog in ŉ kombersie toegedraai,” het Vermaak gesê. Daar word beweer ŉ man wat deur die asblik gekrap het, het die vonds gemaak. “Hy het sekuriteitswagte van die sentrum geroep en hulle het ER24 en die polisie in kennis gestel,” het Vermaak gesê. Die baba is op die toneel dood verklaar. “Ons vermoed sy is in die vroeë oggendure daar gelos.” Die omstandighede rakende die voorval sal deel uitmaak van die polisie se ondersoek.